
Татарстан Премьер-министры Илдар Халиков бүген ТКХ (Торак - коммуналь хуҗалыгы) мәсьәләләре буенча киңәшмә уздырды. Бу чара ТР Хөкүмәте йортында республиканың барлык муниципаль районнары белән видеоконференцэлемтә режимында үтте.

ТР Премьер-министры ассызыклаганча, күп позицияләр буенча Татарстан уңай күрсәткечләр бирә. “Кайбер юнәлешләр буенча, мәсәлән, кулланылган электр энергиясенә түләү буенча республика РФдә 1 урынга чыкты. Шуңа карамастан, газ өчен түләү буенча кайбер муниципаль берәмлекләрдә җитди проблемалар бар”,- диде ул.

Бу хакта ТР төзелеш, архитектура һәм ТКХ министрының беренче урынбасары Алексей Фролов җентекләбрәк сөйләде. Быелгы елның 11 ае өчен ТР да торак-коммуналь хезмәтләре өчен түләүләр җыемы 9,2% тәшкил иткән, бу узган елның шул чорына караганда 0,2% ка түбәнрәк.

“Соңгы 5 елда безнең һәрвакыт җыемнар буенча яхшы күрсәткечләр генә булды. Начар күрсәткечләр булмады. Игътибар итегез, кайбер районнарда, мәсәлән, Азнакай, Чирмешән, Югары Ослан районнарында җитди проблемалар бар”, - дип белдерде ТР Премьер-министры.

Үзенең докладын дәвам итеп, Алексей Фролов, 2015 елның 1 декабренә ТРда яшәүчеләрнең торак-коммуналь хезмәтләре өчен гомуми бурычлары 4 млрд. 745 млн. сум тәшкил итте, дип билгеләде.

Бурычларны түләтү буенча суд приставлары актив эшли. Алексей Фролов сүзләренчә, 2015 елның 18 декабренә Федераль суд приставлары хезмәтендә 2 млрд. 282 млн. сумга 49 мең 167 башкарма документ буенча эш үтәлгән.

Илдар Халиков район җитәкчеләренә түләүләрне төгәл күзәтергә һәм бурычларны җыю буенча эшләрне активлаштырырга кушты.
Илдар Халиков ТКХ мәсьәләләре буенча киңәшмә уздырды